Gitte Lillelund Bech (V), 2011-12-19:
Tusind tak.
Grunden til, at jeg tager ordet som privatist, er sådan set, at jeg faktisk synes, det er lidt pauvert, at Socialdemokraternes skatteordfører ikke tør stille sig op og forsvare det her lovforslag.
Socialdemokraternes ordfører, som det lige fremgik af det, der lige skete her i salen, ønskede alene at komme med korte bemærkninger og stille spørgsmål til Venstres ordfører, men ønsker sådan set ikke selv at gå op at forsvare det lovforslag, der ligger.
Jeg synes, der er rigtig mange svar, man mangler at få fra Socialdemokraternes skatteordfører.
Jeg synes, det er værd at fremhæve det, der sker i Brønderslev lige i øjeblikket.
Hvis man har læst Jyllands-Posten i dag, kan man se, at Brønderslev Forsyning er nødt til at varsle en stigning i fjernvarmeprisen for en almindelig husstand på 787,50 kr. i 2012, og det er på grund af NOx-afgiften.
Det er rent faktisk sådan, at regeringen med den socialdemokratiske skatteordfører i spidsen tidligere har sagt, at man selvfølgelig kompenserer alle de husstande, som er mindrebemidlede.
Den grønne check er på 23 kr. om måneden.
Der er immer væk langt fra 23 kr. om måneden og så op til en ekstra regning, der hedder 787,50 kr.
Så jeg vil fremhæve, at jeg sådan set synes, det er meget, meget pauvert, at man fra Socialdemokraternes side og den socialdemokratiske skatteordførers side ikke vil gå op at forklare de beboere, som er i Brønderslev, og som får fjernvarme fra Brønderslev Forsyning, hvordan det kan være, at de ikke engang kan få dækket den stigning, der er på grund af NOx-afgiften, med den grønne check, der skal gives til de mindrebemidlede familier.
Det er den ene del.
Den anden del, jeg som privatist godt vil tage fat i, er det spørgsmål, der handler om, hvorvidt det her overhovedet nytter noget.
Jeg synes, det er enormt fascinerende at læse Jyllands-Posten i dag, for på selv samme side har vi Kim Mortensen, direktør i Dansk Fjernvarme, tidligere energiordfører for Socialdemokraterne i Folketinget, som meget klart siger, at en femdobling af NOx-afgiften ikke hjælper til renere luft, og at det er noget sludder.
Og hvorfor er det så det?
Det er det sådan set, fordi den her afgiftsforhøjelse ikke gavner brugen af grønne energier som biogas og halm.
Biogas er sådan set det, der bliver ramt hårdest, selv om man i regeringens eget energiudspil fremhæver biogas som værende noget, der skal satses på fremover.
Jeg har meget svært ved at forstå Socialdemokraterne, for de siger ét og gør noget andet.
Jeg synes, det er værd at notere sig, at Socialdemokraterne ikke lytter, når et tidligere fremtrædende medlem hos Socialdemokraterne, tidligere energiordfører, går ud og siger: Prøv lige at høre her, venner, det er ikke godt nok.
Samlet set må jeg sige, at jeg synes, det er pauvert, at den socialdemokratiske skatteordfører ikke tør tage ordet som ordfører, men alene tør komme med korte bemærkninger til os andre.
Vi tager gerne debatten, men jeg synes, det ville klæde Socialdemokraterne, at de sådan set også tog debatten selv.
Vi har en lille udfordring her, for jeg ønsker sådan set ikke at komme med en kort bemærkning til hr. Torsten Schack Pedersen, jeg ønsker at komme med en kort bemærkning til hr. Thomas Jensen, som så åbenbart ikke har været oppe som ordfører alligevel.
Derfor ville jeg egentlig på som privatist, men hvis vi skal holde ordførerrækken, er det vel en anden, der skulle stå her?